CELEX: 32012R0135
Language: lt
Date: 2012-02-16 00:00:00
Title: 2012 m. vasario 16 d. Komisijos reglamentas (ES) Nr. 135/2012, kuriuo iš dalies keičiamas Europos Parlamento ir Tarybos reglamentas (EB) Nr. 1013/2006 dėl atliekų vežimo, įtraukiant tam tikras neklasifikuojamas atliekas į IIIB priedą  Tekstas svarbus EEE

17.2.2012   
            
            
               LT
            
            
               Europos Sąjungos oficialusis leidinys
            
            
               L 46/30
            
         KOMISIJOS REGLAMENTAS (ES) Nr. 135/2012
   2012 m. vasario 16 d.
   kuriuo iš dalies keičiamas Europos Parlamento ir Tarybos reglamentas (EB) Nr. 1013/2006 dėl atliekų vežimo, įtraukiant tam tikras neklasifikuojamas atliekas į IIIB priedą
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. birželio 14 d. Europos Parlamento ir Tarybos reglamentą (EB) Nr. 1013/2006 dėl atliekų vežimo (1), ypač į jo 58 straipsnio 1 dalies b punktą,
   kadangi:
   
               (1)
            
            
               Airija, Liuksemburgas, Nyderlandai, Austrija ir Suomija Komisijai pateikė prašymą apsvarstyti galimybę įtraukti tam tikras neklasifikuojamas atliekas į Reglamento (EB) Nr. 1013/2006 IIIB priedą;
            
         
               (2)
            
            
               Komisija gavo Bulgarijos, Čekijos, Vokietijos, Prancūzijos, Vengrijos, Nyderlandų, Austrijos, Lenkijos, Suomijos ir Švedijos pastabas dėl galimybės prašymuose nurodytas atliekas laikyti „žaliajame“ sąraše išvardytomis atliekomis ir įtraukti jas į Reglamento (EB) Nr. 1013/2006 IIIB priedą;
            
         
               (3)
            
            
               Komisija, atsižvelgdama į tas pastabas, Airijai, Nyderlandams ir Suomijai nurodė 1989 m. kovo 22 d. Bazelio konvencijos dėl pavojingų atliekų tarpvalstybinių pervežimų bei jų tvarkymo kontrolės (2) (toliau – Bazelio konvencija) sekretoriatui pateikti prašymus, kad pagal Bazelio konvencijos aštuntojo šalių konferencijos posėdžio (COP8) sprendimą VIII/15 dėl VIII ir IX Bazelio konvencijos prieduose pateiktų atliekų sąrašų persvarstymo ir pakeitimo procedūros persvarstymo į Bazelio konvencijos IX priedą būtų įtraukti nauji punktai;
            
         
               (4)
            
            
               Suomija, Nyderlandai ir Airija prašymus įtraukti į Bazelio konvencijos IX priedą naujus punktus Bazelio konvencijos sekretoriatui pateikė atitinkamai 2011 m. sausio 14 d., 2011 m. sausio 25 d. ir 2011 m. vasario 1 d. Kol bus priimtas sprendimas įtraukti punktus dėl neklasifikuojamų atliekų į atitinkamus Bazelio konvencijos arba į EBPO Tarybos sprendimo C(2001)107/final dėl Sprendimo C(92)39/final dėl naudojimui skirtų atliekų tarpvalstybinio vežimo kontrolės (EBPO sprendimas) peržiūros priedus, tuos punktus galima laikinai įtraukti į Reglamento (EB) Nr. 1013/2006 IIIB priedą;
            
         
               (5)
            
            
               todėl Reglamentas (EB) Nr. 1013/2006 turėtų būti atitinkamai iš dalies pakeistas;
            
         
               (6)
            
            
               šiame reglamente numatytos priemonės atitinka pagal 2008 m. lapkričio 19 d. Europos Parlamento ir Tarybos direktyvos 2008/98/EB (3) 39 straipsnį įsteigto komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 1013/2006 IIIB priedas pakeičiamas šio reglamento priede pateiktu tekstu.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2012 m. vasario 16 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 190, 2006 7 12, p. 1.
   
      (2)  OL L 39, 1993 2 16, p. 3.
   
      (3)  OL L 312, 2008 11 22, p. 3.
   
      PRIEDAS
      
         
            „IIIB PRIEDAS
            
               PAPILDOMOS ATLIEKOS, ĮTRAUKTOS Į „ŽALIĄJĮ“ SĄRAŠĄ, KURIOS BUS ĮTRAUKTOS Į ATITINKAMUS BAZELIO KONVENCIJOS ARBA Į EBPO SPRENDIMO PRIEDUS, KAIP NURODYTA 58 STRAIPSNIO 1 DALIES b PUNKTE
            
            
                        1.
                     
                     
                        Nepriklausomai nuo to, ar atliekos yra įtrauktos į šį sąrašą ar ne, joms gali būti netaikomi 18 straipsnyje išdėstyti bendrieji informacijos reikalavimai, jei jos yra užterštos kitomis medžiagomis tiek, kad:
                        
                                    a)
                                 
                                 
                                    su atliekomis susijusi grėsmė padidėtų tiek, kad joms turėtų būti taikoma išankstinio rašytinio pranešimo ir pritarimo procedūra, atsižvelgiant į pavojingas savybes, išvardytas Europos Parlamento ir Tarybos direktyvos 2008/98/EB (1) III priede, arba
                                 
                              
                                    b)
                                 
                                 
                                    atliekų nebūtų galima naudoti aplinkai saugiu būdu.
                                 
                              
                  
                        2.
                     
                     
                        Į šį priedą įtraukiamos tokios atliekos:
                        
                                    BEU01
                                 
                                 
                                    Spaudimui jautriais klijais klijuojamų etikečių laminato atliekos, kurių sudėtyje yra etikečių medžiagų gamyboje naudojamų žaliavų, neįtrauktų į Bazelio konvencijos B3020 įrašo skiltį
                                 
                              
                                    BEU02
                                 
                                 
                                    Neatskiriama plastiko frakcija iš panaudotų skysčių pakuočių pirminio apdorojimo
                                 
                              
                                    BEU03
                                 
                                 
                                    Neatskiriama plastiko ir aliuminio frakcija iš panaudotų skysčių pakuočių pirminio apdorojimo
                                 
                              
                                    BEU04
                                 
                                 
                                    Daugiausiai iš popieriaus ir šiek tiek plastmasės sudaryta sudėtinė pakuotė, kurios sudėtyje nėra produkto likučių ir kuri neįtraukta į Bazelio konvencijos B3020 įrašo skiltį
                                 
                              
                                    BEU05
                                 
                                 
                                    Grynos biologiškai skylančios atliekos iš žemės ūkio, sodininkystės, miškininkystės, daržininkystės, parkų ir kapinių priežiūros
                                 
                              
                  
                        3.
                     
                     
                        Šiame priede išvardytos atliekos vežamos nepažeidžiant Tarybos direktyvos 2000/29/EB (2) nuostatų, įskaitant priemones, priimtas pagal tos direktyvos 16 straipsnio 3 dalį.
                     
                  
      
      
         (1)  OL L 312, 2008 11 22, p. 3.
      
         (2)  OL L 169, 2000 7 10, p. 1.“